  Виталий Пронин Хозяйствояз пӧртэм валъёс вань.Алнаш ёросысь Сьӧд Ошмес гуртысь ужбергатӥсь Владимир Сергеев пичи дырысьтыз малпанзэ быдэстэ: трос аръёс ӵоже выре вал вордонэн.Хозяйствояз пӧртэм валъёс вань. Соос пӧлын ужасьёсыз но, спортивнойёсыз но, адӟыны луэ чылкыт английскойзэ, арабскойзэ, вятка выжыысь валъёсты. Котькуд удмуртарняе соос Казаньысь ипподроме ворттылыны ветло. Сезон кутске апрель толэзьысен но кыстӥське октябрь толэзёзь. Ӵошатсконъёсын «Сергеев КФХ» шуыса асьсэды возьмато, дӥськутазы вуремын Удмуртилэн гербез. Астэ ӟеч возьматӥськод ке, мукет калыкъёс но тонэ дунъяны-гажаны кутско. Сыӵе дыръя пичи Удмуртимы понна данъяськон мылкыд кылдэ, шуэ Сергеев.Удмуртиын вал вордон удыслы саклык туж уг висъяськы. Ува ёросысь Булайын рысакъёссы вань. Сабантуйёсы пыриськылэ Можгалась ужбергатӥсь Марат Гарифуллин. Гракын вал вордонъя заводын но али валъёссы ӧжыт кылемын.Ужбергатӥсьлэн туж потэ асьме шаерысьтымы но ипподромлэсь ужзэ улӟытэмез.Та ужпумъя со вераськиз ни Удмурт Элькунлэн Тӧроеныз Александр Соловьёвен. Владимир Ильичлэн ӵектэмезъя ик кык ар талэсь азьвыл Алнашын ортчем Герберын валъёслэн ӵошатсконзы радъяськиз. Ваньмызлы со туж кельшиз. Элькунысьтымы сяна, дорамы бускель Татарстанысь но ӵошатскисьёс лыктӥзы. Кылем арын ёрос праздникын нош ик сыӵе ужрад ортчиз. Азьланяз, оло, ӟеч сямлы но пӧрмоз.Но таӵе ӵошатсконъёсы пыриськон понна валъёсты дасяны кулэ. Дасямтэ валэн вормонъёс басьтыны уг луы. Сьӧдошмесъёс туж сэзь валъёссэс ёрос Гербере уг ваё. Сыӵеосыз уго бадӟымесь ӵошатсконъёсы гинэ пыриськыло. Сиён но пӧртэм ватсэтъёсын сётӥське. Одӥг сезьы вылын кыдёке уд кошкы, шуэ Владимир Ильич.Гуртысь пиналъёслэн луонлыксы вань пони валэн ворттылыны. Аслаз но Владимир Ильичлэн 6 аресъем пиез пони вылын ворттылыны дышетске. Нош Татарстанын пичиос понна пониен ворттылонъёс радъяськыло. Оло, ӝоген солэн пиез но отчы пыриськылоз.- Валэн вырон кышкытлык кылдытэ, шуо. Но валъёслэсь курданы кулэ ӧвӧл, - шуэ Владимир Ильич. - Машинаосын ворттылон эшшо но кышкытгес. Учке ай: валъёс кыӵе чебересь. Ачиз Инмар соосты кылдытэм ук.Людмила Сурчакова Туспкутэмез Александр Горбуновлэн Теги: Алнашёрос гуртудыс ипподром  